千頃山  其三
作者：章槱
朝代：宋

paragraphs: 欲爲龍池游，束裝戒蓐食。
鷄鳴天未曙，呼兒重蠟屐。
瀠洄遡寒溪，确犖疲亂石。
迢迢萬丈嶺，宛轉蒼龍脊。
山高吐朝氣，恍不辨咫尺。
俯聽雷雨聲，仰逐猿猱跡。
委蛇度花塢，綠浄草可席。
喜如出籠檻，身輕飛鳥擲。
不辭雙足繭，遠探蛟龍窟。
傳聞此山巔，舊有滄海色。
邇來三十年，潭湫變枯荻。
至今應江潮，尚浮鷗鷺集。
至理竟未解，對之空太息。
不如西湖遊，揮篙泛瑶碧。